สังคมข่าวหุ้นคาเฟอีน
 หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 7-อาทิตย์ที่ 9 สิงหาคม พ.ศ. 2558
7 ส.ค. 2558

 หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 7-อาทิตย์ที่ 9 สิงหาคม พ.ศ. 2558
***** หุ้นกลุ่มธนาคารยังผีเข้าผีออก แต่จะหนักทางแรกคือผีเข้ามากกว่า เพราะคนกลัวกันว่า หนี้เอ็นพีแอลในไตรมาส 3 จะเพิ่มขึ้นอีก โดยเฉพาะแบงก์ขนาดใหญ่ทั้ง BBL KBANK และ SCB ส่วน KTB ก็ยังต้องจับตาด้วยเช่นกัน ขณะที่ BBL สินเชื่อเพื่อส่งออกเยอะ ก็อาจได้รับผลกระทบไปด้วย
****หุ้นกลุ่มธนาคารมีมาร์เก็ตแคปคิดเป็นกว่า 30% ของตลาดหุ้นไทย และหากผลประกอบการยังทรงๆ เอ็นพีแอลไม่กระเตื้อง ราคาหุ้นแบงก์ก็ยังคงกดดันดัชนีต่อไปเรื่อยๆ ดังนั้น ใครที่มองว่าดัชนีปีนี้จะยังไปถึง 1,600 จุดอยู่ คงต้องมานั่งดีดลูกคิดกันใหม่ เพราะผ่านมาถึงตอนนี้ ไม่รู้ว่า 1,500 จุดจะวิ่งไปถึงหรือเปล่าในสิ้นปีนี้
******2-3 วันก่อนหน้า IRPC แจ้งตัวเลขกำไรไตรมาส 2 ออกมาสวยงาม และเมื่อรวมกับไตรมาแรก เบ็ดเสร็จหม่ำพุงปลิ้นไปแล้ว 8 พันล้านบาท ต่างจากปี 2557 ที่ขาดทุนสุทธิ 5 พันล้านบาท (จากสต๊อกน้ำมัน) ส่วนค่ายปูนใหญ่ หรือ SCC กำไรสุทธิก็ออกมามากกว่าที่โบรกฯต่างคาดการณ์กันไว้ รวมถึง ADVANC ก็ออกมาสวย ซึ่งหากมองภาพรวมผลประกอบการ “บจ.” ไตรมาส 2 ก็ไม่น่าขี้เหร่มากนัก
******คณะกรรมการนโยบายการเงิน หรือ กนง. คงอัตราดอกเบี้ยอาร์พีระยะ 1 วัน ไว้ที่ 1.50% ถือว่าเป็นไปตามคาดการณ์ ไม่มีเซอร์ไพรส์ แต่ที่มีปัญหาคือ ก่อนที่จะมีผลออกมาในช่วงบ่ายของวันพุธ ปรากฏว่า มีพวกปล่อยข่าวอาละวาดอีก บอกว่า ดอกเบี้ยลดแน่ๆ ทำให้ในช่วงเช้าหุ้นแบงก์ใหญ่รูดหนักเลย แต่ก็อย่างว่าแหละ คนพวกนี้อยู่กับตลาดหุ้นมานาน รู้ว่าตรงไหนคือจุดแข็ง จุดอ่อน มันหากินกันง่ายดีนะ
******เสี่ยป๋อง “วัชระ แก้วสว่าง” ให้สัมภาษณ์ ยังคงถือเงินสดไว้กว่า 70% อีก 30% ลงทุนในหุ้น เพราะมองว่า ปัจจัยลบยังมีอยู่ ขาดความชัดเจน โครงการภาครัฐก็ต้องลุ้นว่าจะเกิดขึ้นเมื่อใด แต่ก็ยังแนะนำว่า หุ้นกลุ่มรับเหมา ยังพอน่าสนใจ แนะนักลงทุนให้หาจังหวะในการเข้าอย่างเหมาะสม
******ไดอิ กรุ๊ป DAII เปิดเทรดมาได้ 1 อาทิตย์ ก็ติดแคชบาลานซ์ มีผลตั้งแต่ 2 ส.ค.-11ก.ย.นี้ วันแรก ราคาพุ่งไปถึง 10 บาท จากไอพีโอ 4 บาท ปรากฏว่า ติดดอยค้างเติ่งกันเหมาเข่งเลย เพราะตอนนี้ราคาร่วงลงมาเหลือแถว 5.50 บาท  ส่วน โฮม พอตเทอรี่  หรือ HPT ที่ติดแคชฯ ด้วยเช่นกัน ก็จะหลุดวันที่ 21 ส.ค.นี้  ราคาตอนนี้ 2.12 บาท หุ้นตัวนี้ดีนะที่ยังพอมีรายย่อยบางส่วนรู้ทัน ไม่ได้เข้าไปมากนักช่วงที่ถูกลากขึ้นไปตอน 3 บาทกว่าๆ
*********หุ้นร้อนประจำวัน 6 ส.ค.58 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ ได้แก่บริษัท สตาร์ ซานิทารีแวร์ จำกัด (มหาชน) หรือ STAR, ใบสำคัญแสดงสิทธิในการจองซื้อหุ้นสามัญ ของบริษัท สตาร์ ซานิทารีแวร์ จำกัด (มหาชน) ครั้งที่ 2 หรือ STAR-W2 ทำให้เข้าเกณฑ์ ระดับ 2 : ห้ามคำนวณวงเงินซื้อขาย และ Cash Balance  มีผลตั้งแต่วันที่  07 ส.ค.- 27 ส.ค. 2558
******มีข่าวมาว่า  AJP หรือชื่อใหม่ “บมจ.ดีมีเตอร์ คอร์ปอเรชั่น หรือ DCORP” ได้ลงนามในสัญญาร่วมทุนกับบริษัทผู้ผลิตแผงโซลาร์เซลล์ขนาดใหญ่ของประเทศจีน โดยเป็นหนึ่งในสองรายใหญ่ในปัจจุบัน บริษัท FIRST SOALR และ บริษัท YING LI โรงงานแห่งนี้จะมีกำลังการผลิตสูงถึง 1 พันเมกกะวัตต์ มูลค่าโครงการ 5-6 พันล้านบาทจริงเท็จอย่างไรรอการคอนเฟิร์มจาก AJP กันอีกครั้ง******
 